የቀድሞው የኢትዮጵያ መንገዶች ባለሥልጣን ዋና ዳይሬክተር አዲስ ሹመት ተሰጣቸው
ከኢትዮጵያ መንገዶች ባለሥልጣን ዋና ዳይሬክተርነት የተነሱት አቶ ዛይድ ወልደ ገብርኤል፣ በዓለም አቀፍ የሲቪል አቪዬሽን ድርጅት የኢትዮጵያ ቋሚ ተወካይ ሆነው ተሾሙ፡፡ዓለም አቀፍ የሲቪል አቪዬሽን ድርጅት የተባበሩት መንግሥታት ድርጅት አካል ሆኖ የዓለም የአቪዬሽን ኢንዱስትሪን የሚቆጣጠር ድርጅት ነው፡፡ ዋና መሥሪያ ቤቱም ሞንትሪያል ካናዳ ይገኛል፡፡በትራንስፖርት ሚኒስቴር የሚገኙ የሪፖርተር ምንጮች እንደገለጹት፣ አቶ ዛይድ የተሾሙት በትራንስፖርት ሚኒስትሩ አቶ ወርቅነህ ገበየሁ በተጻፈ ደብዳቤ ነው፡፡ ይሁን እንጂ አቶ ዛይድ የኢትዮጵያን መንግሥት ወክለው በውጭ አገር የሚሠሩ በመሆናቸው፣ እንደ ዲፕሎማት የመደባቸው የውጭ ጉዳይ ሚኒስቴር ነው፡፡ አቶ ዛይድ ሹመቱን ተቀብለው ከሦስት ሳምንት በፊት ወደ ካናዳ ማቅናታቸውን ምንጮች ለሪፖርተር ገልጸዋል፡፡በዓለም አቀፍ ሲቪል አቪዬሽን ድርጅት የኢትዮጵያ ቋሚ ተወካይ ሆነው ሲያገለግሉ የነበሩት አቶ ተፈራ መኮንን በዚሁ ድርጅት ሥራ በማግኘታቸው፣ በፈቃዳቸው ሥራቸውን ከስድስት ወራት በፊት መልቀቃቸው ታውቋል፡፡ በካናዳ የኢትዮጵያ ኤምባሲ የሚሠሩ አንድ ዲፕሎማት ላለፉት ስድስት ወራት በዓለም አቀፍ ሲቪል አቪዬሽን ድርጅት ኢትዮጵያን በጊዜያዊነት ወክለው ሲሠሩ ቆይተዋል፡፡አቶ ዛይድ ከ1996 ዓ.ም. ጀምሮ የኢትዮጵያ መንገዶች ባለሥልጣን ዋና ዳይሬክተር ሆነው ያገለገሉ ሲሆን፣ ባለፈው ጥቅምት ወር በጠቅላይ ሚኒስትር ኃይለ ማርያም ደሳለኝ በተጻፈ ደብዳቤ ከኃላፊነታቸው መነሳታቸው ይታወሳል፡፡የአቶ ዛይድ አዲሱ ሹመት በአቪዬሽን ባለሙያዎች ተቃውሞ አስነስቷል፡፡ ለጉዳዩ ቅርበት ያላቸው ምንጮች ለሪፖርተር እንደተናገሩት፣ ከዚህ ቀደም በዓለም አቀፍ የሲቪል አቪዬሽን ድርጅት የኢትዮጵያ ቋሚ ተወካይ ሆኖ የሚሾመው ሰው በኢትዮጵያ ሲቪል አቪዬሽን ባለሥልጣን የሠራ ነበር፡፡ ኢትዮጵያ በዓለም አቀፍ የሲቪል አቪዬሽን ድርጅት ቋሚ ተወካይ ማስቀመጥ ከጀመረች 14 ዓመታት ተቆጥረዋል፡፡ በዚህም ወቅት ሁለት ግለሰቦች ቋሚ ተወካይ ሆነው ያገለገሉ ሲሆን እነርሱም አቶ መሸሻ በላይነህና አቶ ተፈራ መኮንን ናቸው፡፡ ሁለቱም ግለሰቦች የተሾሙት የኢትዮጵያ ሲቪል አቪዬሽን ባለሥልጣን ዋና ዳይሬክተር ሆነው በማገልገል ላይ በነበሩበት ወቅት ነው፡፡‹‹አቶ ዛይድ የተከበሩ የኢኮኖሚክስ ባለሙያ ሊሆኑ ይችላሉ፡፡ ነገር ግን በአቪዬሽን ኢንዱስትሪው ውስጥ ምንም ዓይነት ልምድ የላቸውም፡፡ በዓለም አቀፍ የሲቪል አቪዬሽን ድርጅት ቋሚ ተወካይ ሆኖ ለማገልገል የአቪዬሽን ዕውቀትና ልምድ ይጠይቃል፡፡ በኢትዮጵያ ሲቪል አቪዬሽን ባለሥልጣን ለረዥም ዓመታት ያገለገሉ ባለሙያዎች እያሉ፣ በአቪዬሽን ኢንዱስትሪ ውስጥ ምንም ዓይነት ልምድ የሌላቸውን ግለሰብ መሾም የአቪዬሽን ባለሙያዎችን ቅር አሰኝቷል፤›› ብለዋል ምንጮች፡፡አቶ ዛይድ ከአዲስ አበባ ዩኒቨርሲቲ በኢኮኖሚክስ በመጀመርያ ዲግሪ የተመረቁ ሲሆን፣ ሁለተኛ ዲግሪያቸውን በትራንስፖርት ኢኮኖሚ በእንግሊዝ አገር ሊድስ ዩኒቨርሲቲ ሠርተዋል፡፡ አቶ ዛይድ በአቪዬሽን ኢንዱስትሪ ልምድ ባይኖራቸውም በየብስ ትራንስፖርት የ30 ዓመታት ልምድ አላቸው፡፡ በትራንስፖርት ባለሥልጣን፣ በትራንስፖርት ሚኒስቴርና በኢትዮጵያ መንገዶች ባለሥልጣን አገልግለዋል፡፡ የኢትዮጵያ መንገዶች ባለሥልጣን የገቡት በ1990 ዓ.ም. ሲሆን፣ ከ1996 ዓ.ም. ጀምሮ በዋና ዳይሬክተርነት አገልግለዋል፡፡ አቶ ዛይድ ከኃላፊነታቸው የተነሱት በመንገድ ግንባታ ፕሮጀክት ላይ በታዩ መጓተቶችና ደካማ አፈጻጸም ላሳዩ ኩባንያዎች አዳዲስ ፕሮጀክቶች እንዲሰጡ አድርገዋል በሚል፣ ከአቶ ወርቅነህ ጋር በተፈጠሩ አለመግባባቶች እንደሆነ ምንጮች ይናገራሉ፡፡የትራንስፖርት ሚኒስቴር ኮሙዩኒኬሽን ዳይሬክቶሬት የአቶ ዛይድን መሾም አረጋግጦ፣ በሹመቱ ዙሪያ የተነሱ ቅሬታዎችን በተመለከተ ለቀረበው ጥያቄ ዝርዝር መረጃ የለኝም ብሏል፡፡ የኢትዮጵያ ሲቪል አቪዬሽን ባለሥልጣን ዋና ዳይሬክተር ኮሎኔል ወሰንየለህ ሁነኛው በጉዳዩ ላይ አስተያየት ለመስጠት ፈቃደኛ ሳይሆኑ ቀርተዋል፡፡